Die 8ste FIFA Sokker-Wêreldbekertoernooi (Engels: World Cup 1966 – England) is vanaf 11 tot 30 Julie 1966 in Engeland, die "tuiste van sokker", aangebied. Dit was die eerste Sokker-Wêreldbekertoernooi wat in Engeland aangebied is en die vyfde in Europa. 16 nasionale sokkerspanne het aan die FIFA Sokker-Wêreldbekertoernooi in 1966 deelgeneem. Die spanne is in vier groepe verdeel, waarvan die twee beste spanne van elke groep na die uitklopfase deurgedring het. Engeland wen die trofee nadat hulle Wes-Duitsland met 4–2 in die eindstryd klop en sodoende hulle eerste wêreldbeker inpalm. Engeland het daarmee die derde gasheer na Uruguay in 1930 en Italië in 1934 geword om die toernooi te wen. Die eindstryd word veral vir die omstrede "Wembley-doel" onthou, wat deur Engelse ondersteuners as geldig beskou word, maar nie deur Duitse s'n nie. Portugal eindig in die derde en die Sowjetunie in die vierde plek. Die verdedigende kampioen Brasilië is reeds in die groepfase uitgeskakel; die eerste keer wat hierdie lot 'n verdedigende kampioen geval het. Die Suid-Afrikaanse nasionale sokkerspan het nie aan die toernooi deelgeneem nie omrede hulle nie 'n lid van FIFA was nie.